**למה תוכנית עבודה חשובה בליווי שבטים? כיצד נכון לעבוד איתה?**

**מסר מרכזי:** תפקידו/ה של מלווה/ת השבט הוא להחזיק את תוכנית העבודה השבטית, זאת על מנת לוודא כי השבט מתקדם בכיוון מתוכנן ומונחה ולא רק לפי מה שעולה ב"כאן ועכשיו". ללא תוכנית עבודה עבודת השבט עלולה להיות תלויה אך ורק במרכז/ת השבט ובמצב בו הוא/ היא נמצאת בתפקיד.

נרצה לחשוב כיצד לעבוד עם תוכנית עבודה – מצד אחד לפעול לפיה ולהשתמש בה ומצד שני להיות גמישים מולה, לעדכן אותה ולשנות בהתאם לצורך ובהתאם לתנאים המשתנים.

**מתודה 1 – התבוננות**

נחלק למשתתפים/ות פתקים בשני צבעים, על פתק אחד יצטרכו לכתוב את הדברים עליהם הם/ן מתבססים/ות כאשר הם/ן כותבים/ות שיחת ליווי (אירועים שהיו לאחרונה בשבט, אירועים עתידיים, מצב המרכז/ת וכו'). על הפתק השני יצטרכו לכתוב דברים שעולים תוך כדי שיחת ליווי.

* מה מקבל יותר מקום בתוך שיחת הליווי? מה שהכנתם/ן מראש או מה שעולה תוך כדי?
* מה יותר קל לנו כמלווים/ות? לתכנן מראש או להתמודד עם מה שעולה?
* האם קרה לכם/ן שעלו בשיחת ליווי דברים שלא ידעתם/ן כיצד להכווין את המרכז/ת או להתייחס למה שעלה? כיצד פעלתם/ן?
* כמה באחוזים אנחנו פועלים בשיחות לפי תכנון מראש וכמה אנחנו נותנים מקום למה שעולה מהשטח? מה עדיף?
* כיצד נוכל לגשר על הפער שבין התכנון לבין מה שעולה מהשטח?
* מה מאתגר אותנו בהחזקת תהליכים שקורים בליווי השבטים והמרכזים/ות הבוגרים/ות?

זמן: 20 דק' | ציוד: פתקים בשני צבעים, עטים | נספחים: אין

**מתודה 2 – הסבר**

נסביר כי במציאות המשתנה ובהינתן העובדה כי כוח האדם בתנועת הצופים משתנה לעיתים קרובות יש חשיבות גבוהה בעבודה עם תוכנית עבודה מסודרת. יש לנו נטייה כמלווים/ות להיות תגובתיים/ות למה שקורה בשטח או לבנות תוכנית ליוויים המבוססת על צרכי השבט שאני כמלווה מזהה, יש לשני דברים אלה מקום וחשיבות אך תפקידנו כמלווים/ות הוא להחזיק את תוכנית העבודה השבטית ולהבטיח כי דברים נעשים מתוך ראייה רחבה יותר של השבט והסתכלות על תהליכים לאורך זמן, זאת לצד גמישות ויכולת להתאים את עצמנו ואת התוכנית שלנו למצב המשתנה. כמובן שאין זה אומר שלא נתייחס בכלל לדברים שעולים מהמרכזים/ות במהלך הליווי, אך נרצה שהדברים יקרו בתוך מסגרת שמחזקת את התהליכים אותם נרצה לקדם.

נרצה להתייחס כאן גם לתפיסת הליווי התנועתית – על מנת שנוכל לעבור מפוזיציית הנמלה לציפור בקלות עלינו להיות מתוכננים/ות ולהשתמש בכל מרכיבי הליווי בחוכמה: זמן הכשרה, הצמחה וליווי משימות.

לאחר מכן נעבור על העקרונות לבניית תוכנית עבודה

* האם אתם/ן משתמשים/ות בתוכנית עבודה?
* במידה וכן, כיצד זה תרם לליווי השבט?
* במידה ולא, מה הקושי בעבודה עם תוכנית עבודה?

זמן: 10 דק' | ציוד: אין | נספחים: [עקרונות בבניית תוכנית עבודה.pptx](https://zofimil-my.sharepoint.com/:p:/g/personal/danakl_zofim_org_il/EQ4iB1RZz7JDrNwFs7FtADsBjYlUBTwum9AGpkDpFooQyQ?e=eelUPM)

**מתודה 3 – חשיבה משותפת**

נחלק את המשתתפים/ות לקבוצות של 5, נחלק להם/ן כרטיסיות שאלות וניתן להם/ן לחשוב על הדברים יחד:

* כיצד מחברים לתוכנית העבודה מרכז/ת חדש/ה בשבט בו יש מרכז/ת ותיק/ה?
* בשבטי קומונה – מי אחראי/ת על החזקת תוכנית עבודה? כיצד משמרים תוכנית עבודה בשבט בו יש חילופי כוח אדם של כלל הצוות הבוגר כל שנה?
* כיצד מחברים שכב"ג לתוכנית העבודה השבטית?
* מה מקום הדרג המתנדב בתוכנית העבודה השבטית?
* מי אחראי/ת יותר על החזקת תוכנית העבודה השבטית – המלווה או המרכז/ת?
* מה תפקיד מלווה/ת שבט חדש/ה בהחזקת תוכנית עבודה שבטית כאשר יש בשבט מרכז/ת ותיק/ה?
* מה המקום של כלל צוות ההנהגה בתוך תוכנית ליוויים המבוססת על תוכנית עבודה?
* איך נתייחס לדילמות ומורכבויות שעולות במהלך הליווי תוך כדי התבססות על תוכנית העבודה?
* כל כמה זמן נעדכן את תוכנית העבודה?

זמן: 20 דק' | ציוד: אין | נספחים: [כרטיסיות שאלות](https://www.canva.com/design/DAGwUKHjqLI/kIjIknkV-Lp4QblD6ntGoQ/edit?utm_content=DAGwUKHjqLI&utm_campaign=designshare&utm_medium=link2&utm_source=sharebutton)

**מתודה 4 – עשייה**

נחלק למשתתפים/ות גרף עם תחומים שונים בשבטים ונבקש מהם/ן לחשוב על שבט אחד בהנהגה ולסמן על הגרף לפי התחומים איפה השבט נמצא. לאחר מכן, נחלק להם/ן טבלה ונבקש שיבחרו תחום אחד או שניים בהם ירצו להתמקד כטרה בתוכנית העבודה של השבט:

|  |  |  |  |  |
| --- | --- | --- | --- | --- |
| **המטרה (לפי הטבלה )** | **זמן בשנה** | **נק' בקרה – מה נרצה שיקרה עד כאן** | **מה ארצה להעביר למרכזים/ות?** | **מה אני צריך/ה?** |
| דוגמה: הדרכת שכבה – קיום הדרכת שכבה סדירה לכלל השכבות | חנוכה | מדריך שכבה לכל שכבה, פעולת שכבה פעם בשבוע | איך מנהלים את מדריכי השכבה | לדעת איך לנהל את מדריכי השכבה, להכיר את מדריכי השכבה בשבטים |

לאחר שמילאו, המשתתפים/ות יתקבצו לשלשות, כל אחד/ת יציג את מה שכתב/ה והם/ן יצטרכו להגיב, להציע רעיונות נוספים ועוד.

זמן: 25 דק' | ציוד: עטים | נספחים: [גרף מצב השבט ‏(1).pptx](https://zofimil-my.sharepoint.com/:p:/g/personal/danakl_zofim_org_il/ERk7t7uhO0hHqHITY2QZAsUBomGlqfHUOoOk8p77l6OOIg?e=M9jBhi), [טבלה תוכנית עבודה.pptx](https://zofimil-my.sharepoint.com/:p:/g/personal/danakl_zofim_org_il/EbdzEID9w8NDgdy_xQxCAmQBlLyVTsUQ0N8tyhK8rek-HA?e=VOBcbQ)